Diari Oficial de la Generalitat Valenciana


Sumari del DOGV 8501, del 07-03-2019 (2019/1845)

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 92/02-AIA Requena.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8501

Data del DOGV
:   07-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1845


Data del document
:   12-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Requena
    * impacte ambiental

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 92/02-AIA Requena. [2019/1845]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 92/02-AIA Requena.  
  
«Declaració d'impacte ambiental  
Expedient: 092/02-AIA.  
Objecte del projecte: Ampliació de planta embotelladora.  
Promotor: Agua Mineral San Benedetto, SA.  
Autoritat substantiva: Conselleria d'Obres Públiques, Urbanisme i Transports.  
Localització: polígon 14, parcel·la 379 en el paratge Horcajos del Pinarejo en San Antonio de Requena (València).  
  
Descripció del projecte.  
1. Descripció de les característiques més rellevants de les construccions i/o de l'activitat del projecte:  
A la parcel·la existent de 135.000 m² (on se situa el pou de subministrament actual denominat Fuente Primavera) s'adjunta una nova parcel·la de 90.881 m², que inclou un nou pou autoritzat denominat Fuencisla, en aquesta parcel·la que s'afig se situaran en unes noves edificacions les línies d'embotellament d'aigua i begudes refrescants asèptiques a partir del pou mencionat. La zona actualment està destinada al cultiu d'ametler.  
El pou Fuencisla queda situat a l'interior del recinte que delimita les instal·lacions de la planta, a 500 m de distància del punt d'aigua més pròxim, amb una perforació de 170 m; el nivell hidràulic queda establit en 62 m, amb un cabal d'extracció d'aigua de pou de 8,5 l/s.  
  
Els edificis que es construiran tindran la mateixa tipologia constructiva que els existents, amb superfícies construïdes de 1.886 m² per a producció de botelles; 1.682 m² d'emmagatzematge de botelles i 4.120 m² de planta d'envasament. La superfície per a zona verda és de 9.088 m².  
  
En el projecte d'urbanització s'indica que el terreny on se situa l'activitat té la consideració de sòl no urbanitzable protegit per molt permeable. No obstant això, segons s'indica en l'informe de l'arquitecte municipal de Requena de data 6 de febrer de 1996, quan amb un estudi detallat i de manera inequívoca quede demostrat que un sòl qualificat de molt permeable no ho és, es podran autoritzar edificacions com si es tractara de sòl no urbanitzable ordinari.  
  
Els sòls van ser objecte d'informe per un laboratori homologat, que acredita la seua escassa o quasi nul·la permeabilitat, en tractar-se d'estrats argilencs, per la qual cosa es considera possible d'acord amb les ordenances que l'activitat s'instal·le en l'emplaçament previst.  
En tractar-se de l'ampliació de l'activitat existent, s'aprofiten els serveis d'aquesta:  
L'aigua potable se subministrarà directament dels pous de la parcel·la. La xarxa de sanejament es connectarà a la depuradora existent, que compta amb la capacitat suficient per a les aigües residuals que es puguen generar (es calcula per a 275 habitants-equivalents). Les aigües residuals depurades s'aboquen al barranc de Los Cañizos. Les aigües pluvials són abocades així mateix a llit públic.  
El subministrament elèctric es prendrà de la línia existent que alimenta un centre de transformació.  
Els accessos existents i la connexió viària actual es considera suficient, en conseqüència no es realitza cap intervenció.  
2. Alternatives:  
No es plantegen altres alternatives d'ubicació, ja que ve condicionada per la proximitat als pous subministradors de l'aigua envasada.  
  
  
Tramitació administrativa:  
1. Informació pública. Remissió de l'expedient:  
El 21 de febrer de 2002 la Secció de Gestió i Disciplina Urbanística dels Serveis Territorials d'Urbanisme de València remet el projecte, estudi d'impacte ambiental.  
El projecte i estudi d'impacte ambiental s'ha sotmés a informació pública mitjançant anunci de la Conselleria d'Obres Públiques, Urbanisme i Transport en el DOGV núm. 4281 de data 28 de juny de 2002 i en el diari Las Provincias de data 4 de juliol de 2002, i no s'han presentat al·legacions segons el certificat remés.  
  
Cal indicar que el present projecte és l'ampliació del que es va tramitar en l'expedient 010/096-AIA per a les instal·lacions existents.  
2. Ampliació de la documentació:  
En data 12 de desembre de 2002, el promotor remet l'ampliació de la documentació relativa als resultats analítics de l'estació depuradora existent i la gestió dels llots generats.  
  
Afeccions legals:  
Segons el pla general d'ordenació urbana el sòl està qualificat de sòl no urbanitzable protegit per molt permeable. No obstant això, segons s'indica en l'informe de l'arquitecte municipal de Requena de data 6 de febrer de 1996, quan amb un estudi detallat i de manera inequívoca quede demostrat que un sòl qualificat de molt permeable no ho és, es podran autoritzar edificacions com si es tractara de sòl no urbanitzable es tractara.  
L'abocament de les aigües depurades es realitza al barranc de Los Cañizos, per això s'haurà de disposar de l'autorització preceptiva de l'organisme de conca.  
El camí d'accés existent afecta en part del seu traçat la via pecuària Canyada Real de San Juan, classificada per Ordre Ministerial de data 20 d'octubre de 1971.  
  
Consideracions ambientals:  
1. Elements ambientals que poden veure's afectats de forma important pel projecte d'activitat:  
Els principals elements susceptibles de resultar afectats són, en la fase de construcció: el sòl pel moviment de terres, la vegetació que s'elimina i la fauna associada a ella, no obstant això, en tractar-se de sòls ocupats per cultius d'ametlers, les accions sobre el medi ambient no són rellevants.  
En la fase de funcionament la generació d'aigües residuals, els residus que genere l'activitat, juntament amb els derivats de la presència de les edificacions en un entorn rural amb una conca visual àmplia i la contaminació lumínica.  
2. Identificació i valoració d'impactes:  
Els impactes indicats en l'estudi es refereixen a les emissions a l'atmosfera (gasos de combustió del gasoil), sobre el sòl (canvi d'ús per ocupació, contaminació i moviment de terres), sobre flora, fauna i paisatge.  
3. Consideracions sobre la proposta de mesures correctores i del programa de vigilància ambiental:  
Les mesures correctores que es proposen s'aplicaran sobre:  
L'atmosfera: dotació de filtres per a retindre partícules sòlides; altura de ximenera 4 m sobre edificis confrontants.  
Sobre el sòl: es repartirà sobre el terreny l'excedent dels moviments de terra, canviant el mínim possible el perfil del terreny.  
  
Sobre l'ecosistema: mitjançant el control de la qualitat de l'abocament.  
Sobre el paisatge: mitjançant implantació de grans arbres per a trencar amb la verticalitat de les instal·lacions, indicant que aquesta mesura es va aplicar en el projecte anterior.  
No obstant això, cal indicar que vista la foto aportada pel promotor no s'ha efectuat la plantació d'arbres que s'establia en el condicionant núm. 5, ni el disseny cromàtic mimetizador amb l'entorn indicats en la declaració de l'expedient 010/96-AIA formulada per a les instal·lacions existents, per la qual cosa s'haurà de procedir a complir el mateix punt per a les instal·lacions existents i per a les que ara es projecten.  
  
Per tractar-se d'una actuació en un entorn rural, per a evitar l'impacte lumínic de les instal·lacions, s'hauran d'establir les mesures correctores que s'indiquen en el punt segon de la present declaració.  
  
D'altra banda, en el projecte no apareixen pressupostades les mesures correctores.  
Quant al programa de vigilància ambiental, s'indica que es procedirà a una anàlisi sistemàtica de les característiques de les emanacions gasoses del cremador de gasoil i el manteniment de l'estació depuradora d'aigües residuals. No concreta la forma en què es desenvoluparà el programa.  
  
Consideracions jurídiques:  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament, annex I 8.g del Decret 162/90, així com article 20 de la Llei 4/1992, de 5 de juny, de la Generalitat Valenciana, sobre sòl no urbanitzable.  
2. En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que li són aplicables.  
3. L'article cinqué del Decret 162/90, del 15 d'octubre, del Consell de la Generalitat Valenciana pel qual s'aprova el reglament per a l'execució de la Llei 2/1989 d'impacte ambiental, atribueix la competència a l'òrgan ambiental, per a la declaració d'impacte ambiental dels projectes als quals s'aplique aquesta llei.  
4. El reglament orgànic i funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.  
  
  
Declaració d'impacte ambiental  
  
Primer  
Estimar favorable, als sols efectes ambientals, sense perjudici de les exigències derivades de l'aplicació de la normativa sectorial específica, el projecte d'ampliació de planta embotelladora d'aigua mineral i begudes refrescants, a situar en la parcel·la 379 del polígon 14 en el paratge Horcajos del Pinarejo de San Antonio de Requena (València), projecte promogut per Agua Mineral San Benedetto, SA, sempre que es desenvolupe d'acord amb el que s'estableix en la documentació presentada i l'apartat segon de la present resolució.  
  
  
Segon  
Se supedita l'execució del projecte esmentat al compliment dels condicionants següents:  
1) En el projecte de construcció s'inclouran les partides pressupostàries necessàries per a recollir les mesures correctores d'impacte ambiental previstes en el projecte i en l'estudi d'impacte ambiental, així com les que es deriven del compliment dels condicionants que a continuació s'estableixen.  
2) L'estació depuradora d'aigües residuals haurà de disposar d'un sistema de tractament dels fangs generats en el procés de depuració, de manera que s'obtinga un grau de sequedat superior al 25 % en cas que es destinen a abocador, es requerirà una sequedat d'almenys el 40 %.  
  
3) S'haurà de disposar de les autoritzacions preceptives per a efectuar l'abocament de les aigües residuals depurades al barranc de Los Cañizos, així com per a les aigües pluvials, complint els límits que s'establisquen per a això per l'organisme de conca. S'evitarà qualsevol abocament contaminant al sòl o al subsòl.  
4) Per a evitar un excés d'impacte lumínic la disposició de lluminàries de manera que la llum emesa es projecte per davall del pla horitzontal tangent al punt més baix de la lluminària, amb llums de vapor de sodi a baixa pressió, i amb dispositius per a controlar el flux lluminós quan cessen les activitats a la nit.  
5) S'haurà d'efectuar la integració paisatgística de les instal·lacions, mitjançant:  
A. La realització una pantalla vegetal mitjançant plantacions amb espècies autòctones i concordes amb l'entorn, tant en les instal·lacions existents com en les que es projecten, amb densitat i alçària suficient per a garantir la barrera visual que es pretén. Se n'assegurarà el manteniment mitjançant regs periòdics.  
B. La utilització de colors en els acabats i revestiments de les instal·lacions que els mimetitzen amb els colors terra i ocre de l'entorn.  
  
C. L'absència de materials brillants en les instal·lacions.  
6) Es tindrà en compte el règim de protecció de la via pecuària Canyada Real de San Juan, d'acord amb el que s'estableix en la Llei 3/1995, de 23 de març, de vies pecuàries.  
7) Els residus generats per l'activitat hauran de ser gestionats segons les seues característiques i d'acord amb el que s'estableix en la legislació sectorial específica.  
8) En el programa de vigilància ambiental s'inclourà un control almenys mensual del rendiment de la depuració obtingut, efectuant l'analítica corresponent en l'afluent i en l'efluent, almenys dels paràmetres de ph, conductivitat, DBO5, DQO, detergents, NTK, i sòlids dissolts. En el cas que es destine l'aigua per al reg, s'inclourà una anàlisi bacteriològica en què es determinen els paràmetres indicadors de contaminació fecal.  
9) Es remetrà anualment a aquesta direcció general un informe que continga el resultat del programa de vigilància ambiental descrit, que incloga les analítiques realitzades, la gestió realitzada amb els diferents tipus de residus generats, incloent-hi la gestió dels llots de depuradora, les mesures establides per a control de l'emissió lumínica i documentació fotogràfica de les mesures d'integració paisatgística (estat de la restauració i revegetació realitzada, cromatisme de les instal·lacions, etc.), així com aportació de les autoritzacions preceptives necessàries per a l'abocament al barranc de Los Cañizos.  
10) Si durant l'execució de les obres es troben restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura, de manera immediata, i adoptarà els mitjans pertinents amb vista a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
11) Altres condicionants de caràcter ambiental que s'establisquen en les autoritzacions sectorials que li siguen aplicables.  
  
Tercer  
Notificar a les persones interessades que contra la present resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret estimen pertinents.  
  
Quart  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que es disposa en l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
  
València, 6 de febrer de 2003.- La directora general de Planificació i Gestió del Medi: Paloma Gómez Ossorio.»  
  
València, 12 de febrer de 2019.- El director general de Medi Natural i d'Avaluació Ambiental: Antoni Marzo i Pastor.